Kommissionens forordning (EF) nr. 1922/2001
af 28. september 2001
om anden ændring af forordning (EF) nr. 1209/2001 om fravigelse af forordning (EF) nr. 562/2000 om gennemførelsesbestemmelser til Rådets forordning (EF) nr. 1254/1999 for så vidt angår ordningerne for offentligt interventionsopkøb af oksekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), senest ændret ved forordning (EF) nr. 1512/2001(2), særlig artikel 38, stk. 2, og artikel 47, stk. 8, og
ud fra følgende betragtninger:
(1) Ved Kommissionens forordning (EF) nr. 1209/2001(3), senest ændret ved forordning (EF) nr. 1564/2001(4), blev der gennemført en række fravigelser af forordning (EF) nr. 562/2000(5) for at afhjælpe den ekstraordinære markedssituation, som de seneste begivenheder i forbindelse med bovin spongiform encephalopati (BSE) og den efterfølgende mund- og klovesygeepidemi har nødvendiggjort.
(2) Da markedet fortsat er ustabilt, og da der forventes en sæsonbetinget produktionsstigning som følge af efterårsindbindingsperioden, er det hensigtsmæssigt at forlænge gyldigheden af de fravigelser, der omhandles i nævnte forordning (EF) nr. 1209/2001, til fjerde kvartal af 2001.
(3) Forordning (EF) nr. 1209/2001 bør derfor ændres.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
I forordning (EF) nr. 1209/2001 foretages følgende ændringer:
1) I artikel 1 foretages følgende ændringer:
- I stk. 3 udgår udtrykket "tredje kvartal af 2001".
- Stk. 4 affattes således: "4. Uanset artikel 16, stk. 2, i forordning (EF) nr. 562/2000 udløber fristen for levering den 10. januar 2002, hvad angår den sidste licitation i december 2001."
2) Artikel 2, andet afsnit, affattes således: "Den anvendes for licitationer, der åbnes i tredje og fjerde kvartal af 2001."
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. september 2001.